b'\n_START_ARTICLE_\nSeraja \xc5\xa0ap\xc5\xa1alas\n_START_PARAGRAPH_\nSeraja \xc5\xa0ap\xc5\xa1alas ar Jo Ekscelencija Had\xc5\xbei Seraja Chanas \xc5\xa0ap\xc5\xa1alas ( \xc2\xabJego Exellencja Szapsza\xc5\x82 Had\xc5\xbcy Seraja Han\xc2\xbb) (g. 1873\xc2\xa0m.\xc2\xa0\xe2\x80\x93 m. 1961\xc2\xa0m.)\xc2\xa0\xe2\x80\x93 filologas, orientalistas, Krymo, v\xc4\x97liau\xc2\xa0\xe2\x80\x93 Lenkijos (kartu ir Lietuvos) karaim\xc5\xb3 vyriausiasis dvasininkas (hachanas), \xc5\xbeymus Lietuvos karaim\xc5\xb3 dvasinis ir kult\xc5\xabros veik\xc4\x97jas._NEWLINE_Vis\xc4\x85 gyvenim\xc4\x85 rinko karaimi\xc5\xa1kas knygas, rankra\xc5\xa1\xc4\x8dius, senuosius dokumentus, etnografinius daiktus, 1916\xe2\x80\x931929\xc2\xa0m. Kryme, Eupatorijoje, veik\xc4\x97 jo \xc4\xafkurtas karaim\xc5\xb3 muziejus. Persik\xc4\x97l\xc4\x99s gyventi \xc4\xaf Lietuv\xc4\x85, S. \xc5\xa0ap\xc5\xa1alas 1938\xc2\xa0m. organizavo karaim\xc5\xb3 muziejaus statyb\xc4\x85 Trakuose._NEWLINE_Ser\xd0\xb0jaus \xc5\xa0ap\xc5\xa1alo teorija apie tiurki\xc5\xa1kai-altaji\xc5\xa1k\xc4\x85 karaim\xc5\xb3 kilm\xc4\x99 bei pagoni\xc5\xa1kas karaizmo \xc5\xa1aknis (\xc5\xa1vent\xc5\xb3 \xc4\x85\xc5\xbeuol\xc5\xb3 garbinimas, politeizmas, kuriame svarbiausia - dievas Tengri, aukojimas) tapo reik\xc5\xa1minga formuojant Ryt\xc5\xb3 Europos karaim\xc5\xb3 identitet\xc4\x85 XX a., bei tebelieka a\xc5\xa1tri\xc5\xb3 mokslini\xc5\xb3 bei visuomenini\xc5\xb3 gin\xc4\x8d\xc5\xb3 tema._NEWLINE_Lietuvai atgavus Vilniaus kra\xc5\xa1t\xc4\x85, S. \xc5\xa0ap\xc5\xa1alo \xc4\xafkurtas karaim\xc5\xb3 muziejus buvo priskirtas Lituanistikos institutui. 1940\xc2\xa0m. bir\xc5\xbeelio 14 d. Soviet\xc5\xb3 S\xc4\x85jungai aneksavus Lietuv\xc4\x85, Lituanistikos institutas buvo panaikintas, o 1941\xc2\xa0m. sausio 16 d. S. \xc5\xa0ap\xc5\xa1alo rinkinys suvalstybintas. \xc4\xaekurtas Karaim\xc5\xb3 istorijos ir etnografijos muziejus veik\xc4\x97 kaip LTSR moksl\xc5\xb3 akademijos padalinys, S. \xc5\xa0ap\xc5\xa1alas buvo paskirtas jo direktoriumi. Kartu MA buvo perduota ir S. \xc5\xa0ap\xc5\xa1alo surinkta karaim\xc5\xb3 muziejaus kolekcija: 1141 eksponatas, 1039 knygos, apie 200 \xc4\xafvairi\xc5\xb3 rankra\xc5\xa1\xc4\x8di\xc5\xb3 hebraj\xc5\xb3, turk\xc5\xb3, pers\xc5\xb3 ir karaim\xc5\xb3 kalbomis._NEWLINE_Antrojo pasaulinio karo metu S. \xc5\xa0ap\xc5\xa1alas dar\xc4\x97 visk\xc4\x85, kad i\xc5\xa1saugot\xc5\xb3 surinktas vertybes ir kolekcij\xc4\x85 netgi papild\xc4\x97 naujais vertingais eksponatais. 1947\xc2\xa0m. karaim\xc5\xb3 muziejus atskiro padalinio teis\xc4\x97mis buvo priskirtas Vilniaus etnografiniam muziejui. 1951\xc2\xa0m. Karaim\xc5\xb3 muziejus likviduotas, inventorizuota rinkini\xc5\xb3 dalis pateko \xc4\xaf Etnografijos muziej\xc5\xb3 (dab. Lietuvos nacionalinis muziejus), o biblioteka buvo perduota Lietuvos MA bibliotekai (dab. Vrublevski\xc5\xb3 bibliotekos rankra\xc5\xa1\xc4\x8di\xc5\xb3 skyriuje sudaro atskir\xc4\x85 S. \xc5\xa0ap\xc5\xa1alo fond\xc4\x85). Neinventorizuota dalis, likusi S. \xc5\xa0ap\xc5\xa1alo bute, v\xc4\x97liau perduota Lietuvos dail\xc4\x97s ir Trak\xc5\xb3 istorijos muziejams, kai kas pateko \xc4\xaf priva\xc4\x8dias kolekcijas. Dalis S. \xc5\xa0ap\xc5\xa1alo mokslini\xc5\xb3 darb\xc5\xb3 archyvo buvo perduota tuome\xc4\x8diam Leningrado Azijos taut\xc5\xb3 instituto skyriui. 1962\xc2\xa0m. pagal S. \xc5\xa0ap\xc5\xa1alo testament\xc4\x85 Ermita\xc5\xbeo Ryt\xc5\xb3 ir numizmatikos skyriui buvo perduotos Persijos \xc5\xa1iit\xc5\xb3 ikonos ir 78 sidabrin\xc4\x97s monetos, i\xc5\xa1 kuri\xc5\xb3 74 datuojamos VIII a. II p.\xc2\xa0\xe2\x80\x93 IX a. I ketv._NEWLINE_1967\xc2\xa0m. vasar\xc4\x85 Karaim\xc5\xb3 muziejaus pastate Trakuose buvo atidaryta pirmoji karaim\xc5\xb3 etnografin\xc4\x97 paroda, kurios pagrind\xc4\x85 sudar\xc4\x97 S. \xc5\xa0ap\xc5\xa1alo sukauptos kolekcijos eksponatai (i\xc5\xa1 tuometinio Istorijos ir etnografijos muziejaus bei Trak\xc5\xb3 istorijos muziejaus fond\xc5\xb3). 1997\xc2\xa0m. \xc5\xa1i paroda atnaujinta minint karaim\xc5\xb3 ir totori\xc5\xb3 \xc4\xafsik\xc5\xabrimo Lietuvoje 600-\xc4\x85sias metines.'